[{"text_idx": "#000003", "text": "hyrwyddo a dathlu cerddoriaeth Cymru"}, {"text_idx": "#000004", "text": "promoting and celebrating the music of Wales"}, {"text_idx": "#000015", "text": "Mae Ty\u0302 Cerdd wedi cyhoeddi heddiw y bydd y gyfansoddwraig Eloise Gynn yn ymuno a\u0302 Cho\u0302r Meibion Mynwy mewn partneriaeth greadigol a fydd yn creu darn newydd i\u2019w berfformio am y tro cyntaf yn ystod 2021. Gan ymuno a\u0302 Making Music a Sound and Music, mae Ty\u0302 Cerdd yn dod a\u0302\u2019r cynllun i Gymru am y tro cyntaf."}, {"text_idx": "#000016", "text": "Dros y flwyddyn nesaf, bydd Eloise yn ymweld yn rheolaidd ar gyfer sesiynau ymarfer gan ddod i nabod aelodau\u2019r co\u0302r a rhoi iddynt y cyfle i gyfrannu at greu gwaith gwreiddiol newydd. Bydd yn mynychu gweithdai a gynhelir gan bartneriaid Ty\u0302 Cerdd Making Music a Sound and Music gan gael ei mentora gan y gyfansoddwraig ac athrawes hynod brofiadol, Lynne Plowman."}, {"text_idx": "#000017", "text": "A hwythau wedi cynnal partneriaethau tebyg rhwng cyfansoddwyr ac ensembles cymunedol yn y gorffennol, eleni mae Ty\u0302 Cerdd yn dod ynghyd a\u0302 Making Music a Sound and Music i ddod a\u0302\u2019r cynllun Mabwysiadu Cre\u0308wr Cerddoriaeth i Gymru. Bellach yn ei 20fed flwyddyn a chyda thros 120 o brosiectau anhygoel o greadigol a llwyddiannus hyd yn hyn rhwng grwpiau cerdd hamdden a chyfansoddwyr, mae\u2019r prosiect hynod bwysig, Mabwysiadu Cyfansoddwr, yn ehangu yn 2020/21 o dan enw newydd."}, {"text_idx": "#000020", "text": "Mae\u2019r Co\u0302r, a ffurfiwyd yn 2012 gan griw bach o ddynion o dan arweiniad Aneurin Hughes, wedi cyflawni pethau mawr yn ystod cyfnod byr ei fodolaeth gan gynnwys perfformio yn Neuadd Frenhinol Albert yn Llundain, cyngherddau yn Neuadd Dewi Sant Caerdydd a channu\u2019r anthem genedlaethol ar y cae yn y ge\u0302m rygbi ryngwladol rhwng Cymru a\u2019r Alban yn 2016. Yn ogystal a\u0302\u2019r digwyddiadau pwysig yma, bu\u2019r co\u0302r yn hyrwyddo cyngherddau gala yn Nhrefynwy ac yn perfformio mewn digwyddiadau codi arian ar gyfer amrywiaeth eang o achosion da."}]